Trec'h ebet abaoe miz Du. Pal ebet en ur ober 3 c'hrogad. War-eeun d'an eil rummad ez a FK Naoned. Evit skeiñ ar speredoù ez eus bet divizet gant prezidant ar C'hlub, Rudy Roussillon, gervel steredennoù ar bloavezh…1998. Fabien Barthez en deus sinet evit bezañ diwaller palioù ar Ganaried betek fin ar bloaz enta. Ur gevratig a zegaso 2 vilion a euroioù d'an "Doue moal" memes tra met un dra vat e tlefe  bezañ evit ar skipailh moarvat : un den a benn a vo e gwiskva Naoned a-benn ar fin hag ezhomm a oa pa weler pegen diheñchet e seblant bezañ ar c'hoarierien. Ne vo ket a-walc'h avat. Pennoù RC Strasbourg o doa graet ar memes dibab e 2000 p'o doa galvet Chilavert e-kreiz ar bloaz. Diwaller skipailh Paraguay a oa bet dispar e kib ar bed hag e barr e vrud e oa met ne oa ket deuet a-benn da saveteiñ ar skipailh e-unan. Diskennet e oa an RCS e fin ar bloavezh. Fellout a ra da bennoù FKN ober cheñchamantoù all neuze.  Ar gourdoner a vo cheñchet moarvat pa glever Rudy Roussilon « e ra fiziañs dezhañ », ar pezh a dalvez bepred e seurt degouezhioù…ne bado ket ! Laurent Blanc hag Alain Boghossian, daou zen o deus c'hoariet gant Barthez e 1998 a dlefe degouezhout da vare Nedeleg e-lec'h Jorj Eo. Ma'z eus danvez enno, anat eo, ez eo ken anat all n'o deus tamm skiant-prenet e penn ur skipailh. Evit saveteiñ klub koshañ ar Rummad 1añ e vo ret degas c'hoarierien nevez ivez ha n'eo ket seurfiñ diwar wagenn kib ar bed 1998 eo. Pa  weler Oliech pe Dimitrijevic o lakaat palioù forzh pegement e CFA met a zo seizet kerkent ha ma c'hoariont gant ar skipailh 1añ e weler mat n'eo ket lod eus ar skipailh diouzh live an R1. Un niv.9 hag un niv.10 a vank da nebeutañ. Jean-Claude Darcheville (Jirondined Bourdel) a zo bet tostaet evit ar post kentañ. Chañs vat a c'heller hetiñ dezhañ rak ne c'hello ket lakaat palioù e-barzh ma n'eus ket unan evit pourchas ar volotenn dezhañ ha n'eus krouer ebet ken eus kostez ar Jonelière…